Document ID: 32010R0493

RÅDETS FORORDNING (EU) Nr. 493/2010
af 7. juni 2010
om ændring af forordning (EF) nr. 234/2004 om visse restriktive foranstaltninger over for Liberia
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 215,
under henvisning til Rådets afgørelse 2010/129/FUSP af 1. marts 2010 om ændring af fælles holdning 2008/109/FUSP om restriktive foranstaltninger over for Liberia (1),
under henvisning til fælles forslag fra Unionens højtstående repræsentant for udenrigsanliggender og sikkerhedspolitik og Europa-Kommissionen, og
ud fra følgende betragtninger:
(1)
Rådets fælles holdning 2004/137/FUSP af 10. februar 2004 om restriktive foranstaltninger over for Liberia (2) foreskrev gennemførelsen af de foranstaltninger, der er fastlagt i FN's Sikkerhedsråds resolution 1521 (2003), herunder forbud mod teknisk bistand med tilknytning til militære aktiviteter. Den forbød også finansiel bistand med tilknytning til militære aktiviteter. I overensstemmelse med nævnte fælles holdning er der ved Rådets forordning (EF) nr. 234/2004 (3) indført et generelt forbud mod at levere teknisk bistand, finansieringsmidler eller finansiel bistand med tilknytning til militære aktiviteter til personer, enheder eller organer i Liberia eller til brug i Liberia.
(2)
Den 12. februar 2008 vedtog Rådet fælles holdning 2008/109/FUSP (4), som bekræftede disse foranstaltninger og konsoliderede dem med andre foranstaltninger i én fælles retsakt.
(3)
Den 17. december 2009 vedtog FN's Sikkerhedsråd resolution 1903 (2009), som ændrede FN's restriktive foranstaltninger vedrørende våben og dertil knyttet materiel og levering af teknisk bistand, rådgivning og oplæring med tilknytning til militære aktiviteter ved at begrænse virkningen af disse restriktive foranstaltninger til ikke-statslige enheder og fysiske personer, som opererer på Liberias område. I medfør af nævnte resolution er fælles holdning 2008/109/FUSP blevet ændret ved afgørelse 2010/129/FUSP.
(4)
Forordning (EF) nr. 234/2004 bør ændres i overensstemmelse hermed.
(5)
Enhver behandling af personoplysninger om fysiske personer i henhold til denne forordning bør respektere Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (5) samt Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (6) -
VEDTAGET DENNE FORORDNING:
Artikel 1
I forordning (EF) nr. 234/2004 foretages følgende ændringer:
1)
Artikel 1 affattes således:
»Artikel 1
I denne forordning forstås ved:
a)
»teknisk bistand«: enhver form for teknisk støtte i forbindelse med reparation, udvikling, fremstilling, samling, prøvning, vedligeholdelse eller enhver anden teknisk tjeneste, idet bistanden kan ydes i form af instruktion, rådgivning, oplæring, overførsel af driftskendskab eller færdigheder eller konsulentservice. Teknisk bistand omfatter mundtlig bistand
b)
»sanktionskomité«: det udvalg, der er nedsat ved paragraf 21 i De Forenede Nationers Sikkerhedsråds resolution 1521 (2003).«
2)
Artikel 2 affattes således:
»Artikel 2
Det er forbudt:
a)
at yde teknisk bistand i tilknytning til militære aktiviteter, herunder til levering, fremstilling, vedligeholdelse og anvendelse af våben og af alle typer materiel i tilknytning hertil, herunder våben og ammunition, militærkøretøjer og -udstyr, paramilitært udstyr samt reservedele hertil, direkte eller indirekte til ikke-statslige personer, enheder eller organer i eller til brug i Liberia
b)
at levere finansieringsmidler eller finansiel bistand i tilknytning til militære aktiviteter, herunder navnlig gavebistand, lån og eksportkreditforsikring i forbindelse med salg, levering, overførsel eller eksport af våben og materiel i tilknytning hertil eller i forbindelse med ydelse af teknisk bistand i tilknytning hertil, direkte eller indirekte til personer, enheder eller organer i eller til brug i Liberia, eller
c)
bevidst og forsætligt at deltage i aktiviteter, hvis formål eller virkning er at omgå forbuddene i litra a) eller b).«
3)
Artikel 3 affattes således:
»Artikel 3
1. Uanset artikel 2 kan de kompetente myndigheder, som anført på netstederne opført på listen i bilag I, i den medlemsstat, hvor tjenesteyderen er etableret, tillade, at der ydes:
a)
teknisk bistand, som udelukkende er bestemt til støtte eller brug for De Forenede Nationers mission i Liberia, og
b)
teknisk bistand i tilknytning til udstyr, der ikke er bestemt til at dræbe, men som udelukkende er til humanitært brug eller beskyttelsesbrug, forudsat at den pågældende medlemsstat på forhånd har meddelt leveringen af sådan teknisk bistand til sanktionskomitéen. Disse meddelelser skal indeholde alle relevante oplysninger, herunder om nødvendigt oplysninger om slutbrugeren, foreslået leveringsdato og forsendelsernes rute.
2. Afgørelser om anmodninger om tilladelse træffes af de kompetente myndigheder i hvert enkelt tilfælde under hensyntagen til alle relevante betragtninger, herunder kriterierne i Rådets fælles holdning 2008/944/FUSP af 8. december 2008 om fælles regler for kontrol med eksport af militærteknologi og -udstyr (7). De kompetente myndigheder kræver tilstrækkelige garantier mod misbrug af tilladelser og træffer om nødvendigt foranstaltninger med henblik på tilbageførsel af de leverede våben og materiel i tilknytning hertil.
3. Der gives ingen tilladelser for aktiviteter, som allerede har fundet sted.
4)
Artikel 4 affattes således:
»Artikel 4
Fysiske og juridiske personer, enheder og organer, der har til hensigt at yde teknisk bistand vedrørende militære aktiviteter til Liberias regering, jf. artikel 1, skal på forhånd underrette den kompetente myndighed, som anført på netstederne opført på listen i bilag I, i den medlemsstat, hvor de pågældende er bosat eller etableret. Denne underretning skal indeholde alle relevante oplysninger, herunder om nødvendigt oplysninger om slutbrugeren, foreslået leveringsdato og forsendelsernes rute. Den pågældende medlemsstat skal umiddelbart efter modtagelse af de relevante oplysninger underrette sanktionskomitéen herom.«
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Luxembourg, den 7. juni 2010.

Labels: 1
5
14
3
18